
B.  LEBONG TEXTSPRIVATE 

1.  Dileak Pét

Told by Mr. Sabidin Ishak, Muara Aman


Adé ba duai basuak ngén si Matai Pat.  Si Matai Pat yo, gén ne tun madeak si Matai Pat adé ba si temuan matai nak tukuk duai.  Tapi kalaw tun kemliak matai ne o, kunai keuak coa ketén kerno si tenabaw ngen buk.  Buk ne o ba kalaw si lok mengeliak si dapet maket.  Ijai si, si Matai Pat yo, ting(ea ne nak daéra Pagar Ruyung.  Uak si yo sebenea ne.  Ijai si Matai Pat yo, si ijai rajo nak daéra Pagar Ruyung.  A, do o  ba cerito si Matai Pat yo.


Pado do waktaw bilai si unu yo, si Dileak Pét yo, si yo lok menea Lebong yo jijai laut.  Si lok menea Lebong yo jijay laut mako ba si mogoa makut pitok ngen musung.  Terus si musung pitok.  Do o  ba si becécér ba pitok yo menjijai Gunung Bukit Barisan.  Gunung Bukit Barisan antaro gunung Bukit Barisan o adé ba benamo Gunung Sepikul.  Gunung Sepikul yo kalaw padeak kémé pio adé ba Tebo Pabes ngén Tebo Tepuk.  Nak pucak Tebo Tepuk o adé ba kes ne temot lok mengéwéa.  Ijai waktaw si lok tembet nak Tungang, nak bioa unu, Tungang, Ulaw Du'es Tungang, si dong makut pitok nak unu Gunung Sepikul yo nano.


Jijai tun teko madeak, adé tun teko madeak, "Oi unu si Pait Dileak.  Uku yo adé kelok ngen ko dié.  Bedan ba kileak makut pitok o.


"Jano kelok nu?" padeak si Pait Dileak.  "Uku adé sajai peting nien, utuk nu peting.  Jano si peting?"  padeak si Pait Dileak.


"Cerito yo kerno uku yo neluak tun magea ko, anok nu nak dasei matei."


"A, coa anok ku matei, a.  Uleak ku kulo matei," padeak si Pait Dileak."


"Matei nien," padeak tun o.  "Anok nu matei."


"A, coa, uleak kulo anok ku matei?"  Si sakit coa, jano ngami udi madeak anok ku matei?"


A, jijai terus ba si beduai o sam̅̅̅ut jawap.  Padeak ne, si bi jengik ngen tun o.  Tapi do o  si madeak, "Matei nien anok ku?"


A mako padeak semanei o, "Matei!"


A, temi'uk awei o bélék ba si moi umeak ne.  A, si bélék moi umeak ne betemaw anok ne matei nien, saingo Gunung Sepikul o ba, di ati jijai.  Si maket lok moi metis nak Tungang, bioa jano diyo nano, ulaw Du'es yo.  A do o  ba gén ne Gunung Sepikul.  Coa jijai si metis dan coa jijai ijai laut.  Kalaw si metis do o  mako nenuak Lebong uyo, nenuak Cu'up yo, coa adé tingea manusio mako jijai laut.


A, si bélék.  A si bélék o ba.  Si Pait Dileak kemliak anok ne matei.  Dan si coa jijai menea laut nak Lebong yo.  A, sudo do o , si bukti mako nadeak, Tebo Tepuk nak Gunung Sepikul yo nak das o adé penan datea.  Penan datea dan adé butaw, butaw o penan ne temot.  Penan ne temot si mengéwéa, mengéwéa ngen buluak pe'ing.  Buluak pe'ing.  Si mengéwéa kundei Tebo Tepuk.  Penan ne mengéwéa nak Daneu Tés.  Keuak ne mindi, coa ite nam madeak ke'uak, tapi waktaw o gén ne tun sidai, jolok ne tun beilmau.  Aaa, di ba penan ne si mengéwéa o kundei Tebo Tepuk dan si mengéwéa nak Danaw Tés.  Bies ne o adé gén ne buluak pe'ing, ataw padeak kémé pio buluak pe'ing kulo.  A jijai do o  ba mako kémé madeak si o benamo Tebo Tepu.


Jijai pado suatu bilai si Matai Pat dapet kabar, sepasuak ne o si Pait Dileak adé gén ne tun madeak si Pait Dileak, gén ne tun jemolok si Pait Dileak.  Mako tun jemolok si Pait Dileak.  Jano gén nadeak ne pasti jijai, kecuali si midup barang gi matei, o coa jijai.  Senupeak ne tun jijai butaw mako jijai butaw.  Aaa, do o  ba si bejolok si Pait Dileak.


Ijai, ahir ne si o betemaw nak sadei Topos, gén ne daéra sadei Topos si betemaw duai basuak o.  Si lok mujai ilmau, kegerot ilmaw ne duai basuak o.  Si lok mujai gén ne si Pait dileak yo gén si Pait Dileak.


Ijai padeak si Matai Pat,  "Wei!  Pait Dileak, tun madeak ko si Pait Dileak.  Uku adé ba si Matai Pat, uku gerot kulo, uku adé ba rajo nak daéra Pagar Ruyung, a.  Ko adé ba rajo nak daéra Rejang Lebong.  Jijai o uyo ite temrai kesidai te.  Uyo api te dute.  Ite kemnék pun nau.  Sapei nak das o ite saling tejun.  Kalaw uku tejun, ko temungaw nak beak," padeak si Matai Pat.  "Kalaw ko tejun uku temungaw nak beak."  Jijai ba si cerito ne o si Matai Pat yo.


Padeak si Pait Dileak, "Ko baé si Matai Pat!  Ko tidoa dute nak beak, bé uku temjun ko kunei das pun nao o."  A jijai o si meguling ba si Matai Pat nak beak o menukup.  Jijai si Matai Pat menukup, tejun ba si Pait Dileak kunei das o.  Aaa, si Pait Dileak tejun kunei das o.  Mako waktaw si Pait Dileak tejun, dong melayang nak das, anu, si Matai Pat yo gemuling awok ne, melilai, mako coa si keno tenjun kunai si Pait Dileak.


Jijai o padeak si Matai Pat, "Uku coa keno tenjun nu.  Ku'ang ko sidai.  Uyo uku kulo temjun ko."


Jijai ngen adé ne o mako si coa keno si Matai Pat yo.  Matai ne adé nak tukuk.  Do o  si coa keno, laaa...dan si coa matei.


Aaa, sudo do o  dapet gilia ne, gilia ne yo.  Si Pait Dileak tidoa menukup, mako tejun ba si Matai Pat.  Si Pait Dileak coa dapet kemliak bawa tun tejun.  Tejun, tepelat ba donok kedong ne saingo keno nak tumbuk ulaw jatung ne dan atei ne.  Tegegea jatung ne, putus nyabai ne, putus.  Matei ba si Pait Dileak.


Jijai si Pait Dileak matei, mako betawai ba tekarak-karak si Matai Pat yo.  Si menang, beartai si sidai.


Tapi sudo do o , si, kerno kebangaan ne si menang, si lok cemubo kemcep jano asai dileak Pait Dileak yo.  Tun madeak si dileak ne yo, unu, pét.  Jano si pét nien, jano si coa?  Mako si, si gemulék si Pait Dileak dan si cubo menget ujung dileak nei didik.  Si menget ujung dileak ne, mako matei ba kulo si Matai Pat.  Kerno kepét dan kesidai kundei pado dileak si Pait Dileak mako matei ba si duai o.


Uyo kubua ne amen coa saleak adé nak Topos.  Adé tun madeak nak daéra Pagar Ruyung.  Do o  coa ku taw nien.


Do o  ba cerito ne.



